Man kan åbenbart blive tørstig af at begå indbrud. Det tyder rapporten om et indbrud i et udhus på Stenstrupsgade i Frederikshavn i hvert fald på. Nordjyllands Politi omtaler i mandagens døgnrapport historien under overskriften "Tørstig indbrudstyv afbrudt". Ifølge politiet opdagede en borger, der bor på Stenstrupsgade, fredag morgen, at der havde været ubudne gæster i hans udhus. - Han kunne konstatere, at en tørstig indbrudstyv formentligt var blevet afbrudt under indbruddet, fordi tyven havde efterladt en delvist tømt øldåse, skriver Nordjyllands Politi. Tyven havde gennemrodet alle skabe og skuffer og havde pakket elektrisk værktøj og spiritus sammen i en papkasse. Det var blevet efterladt på gulvet, men var formentligt tiltænkt som tyvekoster, oplyser politiet. Da politiet ankom til stedet, blev der forsøgt DNA-sikring fra åbningen på øldåsen. Hvis du har set noget, kan du kontakte politiet på telefonnummer 114.

Opsummering:
En tyv kan have lavet en stor brøler under et indbrud i Frederikshavn.